रान्सि , 19 अक्ट'बर : केरेट गेलेनायाव देरहानाय मोन्नै सनानि मेडेलजों लोगोसे माखासे मेडेलफोरखौ रांखान्थि गाज्रि हालोदनि जाहोनाव सासे माहारियारि थाखोनि गेलेगिरिया फान्नांनानै जिउ खांनो गोनां जानाय जाथायनि गेजेरजों दासान्दि हादतनि गेलेमु आयदायाव गेलेगिरिफोरा बेसेबां आवगायनो हादों बेनि सायाव सोंथि सिखारो । फारसेथिं गेलेगिरिनि बेबायदि थासारिजों मोगा - मोगि जानांनाय दुखुथिया बाथ्राया सोराङाव फैनाय लोगो - लोगो दासान्दि हादतयाव सावरायनायजों लोगोसे फिनजाथाय खालामनाय नुनो मोन्दों । सशियेल मिडियाआव बे थासारिनि बाथ्राया गोसारनाय लोगो - लोगो झारखान्डनि गिबि मन्थ्रि हेमेन शरेनआ टुइटारनि गेजेरजों फोरमायनाय बायदिब्ला माहारियारि थाखोनि गेलेगिरि बिमला मुन्दाखौ मोनफ्रोमबो बिथिङाव हेफाजाब होनो बाथ्रा फोसावदों । टुइटाराव गिबि मन्थ्रिआ रान्सिनि जिल्ला खुंगिरि आरो गेलेमु नेहाथारिखौ बिथोन होनानै गेलेगिरि बिमला मुन्दाखौ हेफाजाब होनो बुंदों । गिबि मन्थ्रिआ खौरां बिजोंनिसिम मिथिहोबावदोंदि , थाबैनो राइजोयाव गोदान गेलेमु खान्थिखौ आजावना लानाय जागोन आरो बेनि गेजेरजों राइज्योनि गेलेगिरिफोरा गाव - गावनि इयुनखौ रैखाथि खालामनो हागोन । लोगोसेयै बुबावोदि , राइज्यो सरकारा बेनि सोमोन्दोयाव मोनसे पर्टेल थियारि खालामनाय जादों आरो बे पर्टेलनि गेजेरजों गेलेगिरिफोरा गाव - गावनि अजदफोरखौ मिथिहोनो हागोन । केरेट गेलेनानै ब्लेक बेल्ट मोन्नो हानाय बिमला मुन्दाया खानकेरनि पुकुलगन्दानि थागिबि । मुन्दाया थांनाय समनि नेसनेल सेम्पियनसिफयाव मोन्नै सनानि मेडेलखौ देरहानो हानानै राइज्योनि सुबुंफोरखौ गोग्गानाय खालामनो हादों । 2008 माइथायाव गिबि खेबनि थाखाय जिल्ला थाखोनि मोनसे टुर्नामेन्टआव सनानि मेडेलखौ देरहानो हादोंमोन आरो 2009 माइथायाव उरिष्यायाव जानाय केरेट सेम्पियनसिफयाव नैथि खेब सनानि मेडेलखौ देरहानो हादों । मख'नो गोनांदि , बिमला मुन्दाया गुबुन गुबुन बादायलायनायफोराव गोबां सान्थ्र हायै मेडेलफोरखौ देरहानो हानायजों झारखान्ड राइज्योखौ गोग्गाथाव खालामनो हानायनि गेजेरावबो अरायथायै जेबो साख्रि मोन्नो हायैआ थारैनो दुखु नांथाव जादों । सुलुंनि बायदियैब्ला रांखान्थि लोरबां हालोदनि जाहोनाव आरो गुबुन राहा लामाखौ नुनो मोनैलाय जोबथायाव गावनि नखरखौ दैदेनलांनो थाखाय गेलेनायाव मोन्नाय मेडेलखौनो फान्नो जागायो । बिमला मुन्दाया सुलुङाव फोरमायनाय बायदिब्ला सरकारनिफ्राय गेलेमु स्कलारसिप नडाब्ला साख्रि मोनगोनखौ मिजिंथिदोंमोनब्लाबो नाथाय जेबो खाबुखौ मोन्नो हायाखै । अदेबानि गावनि गेलेनायाव मोन्नाय मेडेलनि अनगायैबो जेबो गैय । 
माहारियारि गेलेगिरिया गेलेनायाव देरहानाय मोन्नै सनानि मेडेलखौ फान्नांनायनि थासारि